**ПАРЛАМЕНТАРНИ ОДБОР ЗА СТАБИЛИЗАЦИЈУ И ПРИДРУЖИВАЊЕ**
**ЕВРОПСКЕ УНИЈЕ И СРБИЈЕ**
**(ПОСП)**

14. састанак

23-24. новембар 2022.
Стразбур

**ДЕКЛАРАЦИЈA и ПРЕПОРУКE**

Парламентарни одбор за стабилизацију и придруживање Европске уније и Србије (ПОСП) одржао је свој четрнаести састанак 23. и 24. октобра 2022. године у Стразбуру којим су копредседавали гђа Алесандра МОРЕТИ, испред делегације Европског парламента, и гђа Мариника ТЕПИЋ, испред делегације Народне скупштине Републике Србије.

У размени ставова са Одбором учествовали су:

* Гђа Тања Мишчевић, министарка за европске интеграције, у име Владе Републике Србије,
* Г. Јарослав КУРФУРСТ, заменик министра за Европу, у име чешког председавања Савету ЕУ,
* Г. Мајкл МИЛЕР, шеф Јединице за Црну Гору и Србију, *DG NEAR*, у име Европске комисије,
* Г. Клајв РАМБОЛД (Clive RUMBOLD), виши саветникм Одељење за Југоисточну Европу и Западни Балкан, у име Европске службе за спољне послове.

Чланови Парламентарног одбора за стабилизацију и придруживање ЕУ и Србије разматрали су следеће теме:

* Стање у приступним преговорима и односима између ЕУ и Србије
* Кластер 1 – Основе, са фокусом на поглавља 23 и 24, укључујући основнa правa, слободу изражавања и окупљања и спровођење уставних амандмана
* Сарадња имеђу ЕУ и Србије по питању ЗСБП/ЗБОП и усклађивање са ЗСБП
* Дијалог Београда и Приштине уз посредовање ЕУ
* Стање у погледу Кластера 4, са фокусом на поглавље 27 о животној средини и климатским променама
* Кластер 3 – Конкурентност и инклузивни раст, са фоксом на економски развој

Парламентарни одбор за стабилизацију и придруживање, у складу са чланом 7. Пословника и чланом 125. Споразума о стабилизацији и придруживању између европских заједница и њихових држава чланица, са једне стране, и Републике Србије са друге стране, упућује следећу декларацију и препоруке Савету за стабилизацију и придруживање и институцијама Србије и Европске уније:

1. *Поздрављ*а досадашњи напредак Србије у преговорима о приступању; *апелује на* Европски парламент и Европску комисију да остану гласни заговорници и одрже замах процеса проширења, као једног од кључних приоритета; *изражава* подршку путу европских интеграција Србије и подсећа да су за веродостојну перспективу проширења потребни политичка воља целокупне Владе, одрживи напори и неповратне реформе у свим областима, посебно у области владавине права, која је и даље централна област у процесима проширења и стабилизације и придруживања и која је такође кључна за повољно окружење за пословање и инвестиције; *наглашава* да ће напредак у области реформи владавине права и Дијалогa између Београда и Приштине одредити темпо приступања; *поздравља* то што је чланство у ЕУ и даље стратешки циљ Србије.
2. *Изражава* *забринутост* због релативно ниског нивоа подршке јавности Србије чланству у ЕУ; *понавља* да је ЕУ убедљиво најближи партнер овом региону, његов главни инвеститор и водећи донатор; *подсећа* да обим и опсег те подршке, која је без премца, мора бити у потпуности препознат и да га партнери морају преностити у својим јавним дебатама и комуникацији; *позива* Србију и државе чланице ЕУ да воде активнију и делотворнију политику комуникације о користима проширења ЕУ, усмерену и према грађанима Србијe и Европске уније, у свим друштвеним групама; у том смислу, *подвлачи* одговорност српских власти и институција ЕУ у промовисању европских вредности и подизању свести грађана о конкретним резултатима који су остварени, подршци која је дата преко фондова ЕУ и о видљивим и опипљивим бенефитима процеса европских интеграција.
3. *Поздравља* усвајање мера усмерених на унапређење изборних услова и медијског окружења пред изборе у априлу 2022. године као резултат Међустраначког дијалога уз посредство Европског парламента; *констатује* закључке из завршног извештаја међународне мисије за посматрање избора Канцеларије за демократске институције и људска права Организације за европску безбедност и сарадњу (ОЕБС/ОДИХР); *позива* на пуно спровођење свих препорука ОДИХР-а много пре наредних избора; *наглашава* важност доследног и садржајног учешћа организација цивилног друштва које имају експертизу у процесу праћења рада изборних органа.
4. *Истиче* важност искрене дебате међу странкама и политичког дијалога у новоконституисаном парламенту као суштински елемент демократије и кључни фактор за остваривање широког политичког консензуса у вези са реформама које се тичу приступања ЕУ; *поздравља* конструктивну улогу претходног сазива у другој фази Међустраначког дијалога који је организовала Народна скупштина и у којем је посредовао Европски парламент; *подстич*е новоконституисани парламент и политичке снаге да наставе да се ангажују у будућим иницијативама за дијалог уз посредство ЕП којe би могле подржати рад парламента; *поздравља* усвајање Кодекса понашања у складу са препорукама ГРЕКО и *позива* на његову делотворну примену; *наглашава* важност даљег јачања законодавне и надзорне улоге парламента, укључујући и улогу опозиције; *подвлачи* да је важно обезбедити и осигурати начин понашања и разговора уз пуно поштовање саговорника, а у контексту парламентарних расправа.
5. *Поздравља* промене Устава након референдума у ​​јануару 2022. године, које имају за циљ јачање независности правосудног система и унапређење транспарентности и делотворности институција владавине права у Србији; *подсећа* да ове реформе играју кључну улогу у унапређењу процеса приступања Србије Европској унији; *наглашава* да би требало наставити реформски процес чији је циљ јачање независности правосуђа, посебно кроз законодавне измене како би се омогућило делотворно и правовремено спровођење ових уставних амандмана, у складу с најбољим европским праксама, у потпуности примењујући препоруке Венецијанске комисије, на транспарентан и инклузиван начин; у вези са тим, *поздравља* проактиван приступ Србије у погледу одржавања редовних консултација са Венецијаснком комисијом, као и недавно добијена мишљења Венецијанске комисије на радне текстове Закона о уређењу судова, Закона о судијама и Закона о високом савету судства; *понавља* важност тога да све препоруке Венецијанске комисије буду спроведене.
6. *Понавља* кључни значај слободе медија и *позива* на остваривање напретка у овој области*; наглашава* потребу за делотворним спровођењем медијске стратегије, као приоритетног питања; *подстиче* Србију да настави са спровођењем медијске стратегије и пратећег акционог плана; *истиче* важност спречавања свих могућих претњи, застрашивања, узнемиравања, говора мржње и физичког насиља усмерених против новинара; истиче важност борбе против дезинформисања и манипулисања информацијама.
7. *Позива на* делотворно спровођење стратегије за борбу против дискриминације и новог закона о родној равноправности и измене и допуне закона о забрани дискриминације; *истиче* потребу за даљим напорима усмереним на подстицање родне равноправности и права жена и девојака у свим областима; *поздравља* то што се шетња током Еуропрајд одиграла без већих инцидената; *поздравља* подршку коју је Влада дала организаторима за одржавање првог Еуропрајда у Југоисточној Европи; *жали,* међутим, због догађаја у вези са организацијом Еуропрајда и неизвесности у вези одржавања шетње; *позива на* поштовање основног права на слободу окупљања и *осуђује* насиље мањих група екстремиста и хулигана током мирних протеста; *констатује са забринутошћу* да су истрага, гоњење и казне за говор мржње, претње и нападе на припаднике ЛГБТИК заједнице често неадекватне; *поздравља*  значајну заступљеност националних мањина у парламенту; *поздравља* то што су неки чланови Владе из редова националних мањина као и велики број жена међу члановима Владе; *позива* органе Србије да наставе активности како би обезбедили недискриминаторно поступање према етничким, верским и сексуалним мањинама и осталим осетљивим групама.
8. *Позива* на потпуно усклађивања са визном политиком ЕУ и списком трећих земаља којима је потребна виза за улазак у ЕУ, посебно када се ради о оним трећим земљама које представљају извор ирегуларних миграција или безбедносних ризика за ЕУ. С тим у вези, *поздравља* кораке које је Србија већ предузела.
9. *Подсећа* да је снажно и независно цивилно друштво суштинска компонента сваке демократије; *позива* власти у Србији да снажно наставе да на адекватан и суштински начин укључују цивилно друштво у креирање политика и доношење одлука; *констатује* укљученост неколико организација цивилног друштва (ОЦД) у прву фазу Међустраначког дијалога уз посредовање ЕП и *поздравља* њихов допринос; *констатује* сарадњу између релевантних парламентарних одбора и ОЦД; *истиче* важност неговања подстицајне климе за све ОЦД.
10. *Позитивно констатује* подршку Србијенезависности, суверенитету и територијалном интегритету Украјине у време руског рата агресије против Украјине, укључујући одбијање да призна резултате илегалних „референдума“ о припајању Русији, одржаних у деловима четири привремено окупирана региона Украјине; *изјављује* да ови илегални такозвани референдуми и накнадни покушаји илегалне анексије тих региона нису валидни према међународном праву и не представљају основу за било какво мењање статуса тих региона Украјине; констатује да се Србија није ускладила ни са једном рестриктивном мером ЕУ против Русије у овом тренутку; *подсећа* да се у периоду до приступања од Србије тражи да прогресивно усклађује своје политике са Заједничком спољном и безбедносном политиком ЕУ (ЗСБП), у складу са захтевима који проистичу из њеног статуса кандидата за чланство у ЕУ, њеног Преговарачког оквира и Споразума о стабилизацији и придруживању; *похваљује* активно учешће Србије у мисијама и операцијама у оквиру Заједничке безбедносне и одбрамбене политике (ЗБОП).
11. *Поздравља* посредовање ЕУ у дијалогу између Београда и Приштине на највишем политичком нивоу како би се постигла свеобухватна нормализација односа између страна у преговорима*;* *понавља* да се сва отворена питања морају решавати путем дијалога уз посредовање ЕУ; *осуђује* све једностране и некоординисане активности које доводе у опасност стабилност и угрожавају овај процес; *понавља* потребу за пуном имплементацијом свих споразума постигнутих у оквиру дијалога између Београда и Приштине уз посредовање ЕУ без даљег одлагања; *поздравља* споразум о укидању улазних и излазних докумената; *констатује* да остваривање свеобухватне нормализације односа остаје један од најважнијих фактора за стабилност и просперитет целог региона и за одређивање брзине преговора о приступању Србије.
12. *Поздравља* отварање преговора у оквиру кластера 4 - Зелена агенда и одржива повезаност у преговорима са Србијом о приступању ЕУ; *констатује* ограничени напредак остварен прошле године у даљем усаглашавању са правним тековинама Европске уније у области животне средине и климатских промена; *подсећа* на потребу да постоји снажна политичка воља и додатни ресурси у области заштите животне средине и климатске заштите; *подстиче* Србију да предузме даље кораке ради унапређења квалитета ваздуха, заштите воде и биодиверзитета као и управљања регионалним отпадом; *подстиче* Србију да поштује законе Енергетске заједнице и обавезе Србије према Зеленој агенди у вези са остваривањем циља ЕУ о климатској неутралности и да заврши и спроведе амбициозан Национални енергетски и климатски план (НЕКП); *поздравља* најављену намеру Србије да диверзификује своје снабдевање енергијом и свеукупну мешавину енергетских извора, укључујући гасне и струјне интерконекторе, топлане на биомасу и термалну енергију, као и да повећа улагања и модернизује енергетску инфраструктуру у циљу спровођења неопходне транзиције са фосилних горива на обновљиве изворе енергије; *констатује* подршку ЕУ у том погледу и *позива* на брзо предузимање наредних корака.
13. *Поздравља* напредак Србије у развијању функционалне тржишне економије, њен економски опоравак од релативно благог смањења због ковида 19, што је заједно са смањењем мера фискалне подршке помогло да се значајно побољша буџетски биланс током 2021. године; *поздравља* то што су током 2021. године плате и пензије наставиле да расту и што је дошло до пораста страних инвестиција на нивое који су већи од оних пре пандемије; *констатује* да је српска привреда тренутно под притиском углавном због спољних фактора који су истакли нерешене структурне изазове; *констатује да би* рад на решавању структурних изазова, посебно у погледу предузећа у државном власништву, требало наставити уз повећану одлучност; *поздравља* оцену ЕК да је Србија технички спремна за отварање Кластера 3 – конкурентност и инклузивни раст.
14. *Поздравља* одлуку Европског савета да додели статус кандидата за чланство у ЕУ Украјини и Републици Молдавији и да отвори преговоре о приступању са Северном Македонијом и Албанијом; *поздравља* препоруку ЕК Савету да се Босни и Херцеговини додели статус кандидата; *поздравља* позив ЕУ за убрзање процеса приступања изражен у Закључцима Европског савета од 23. и 24. јуна 2022. године; подржава Европску политичку заједницу као иницијативу за унапређење веће политичке, безбедносне и енергетске интеграције на европском континенту и у најближем суседству, али која не може бити замена за чланство у ЕУ; *изражава* подршку иницијативама широм региона које имају за циљ продубљивање сарадње између ЕУ и Западног Балкана, а посебно неговање инклузивне регионалне сарадње, стабилности и просперитета европског континента; *поздравља* споразуме, који су недавно закључени као део Берлинског процеса, о слободи кретања уз личне карте, о признавању факултетских диплома и о признавању професионалних квалификација за докторе медицине, стоматологе и архитекте, којима се унапређује рад на остваривању Заједничког регионалног тржишта Западног Балкана; *позива* да потписници брзо спроведу те споразуме; *препознаје* иницијативу „Отворени Балкан“ као користан корак ка развоју регионалне економске интеграције, докле год она остане у складу са оквиром Заједничког регионалног тржишта, поштује стандарде ЕУ и буде потпуно отворена и инклузивна.